Сітуацыя з Курапатамі, якія маюць дакладна такі самы статус гісторыка-культурнай каштоўнасці, зразумелая куды менш. Урочышча ўжо не першы раз становіцца цэнтрам грамадскай увагі. Зрэшты, нават не само яно, але яго ваколіцы, якія быццам мёдам намазаныя для розных інвестпраектаў. Дасюль не магу зразумець, чаму: ля кальцавой ёсць процьма іншых незабудаваных участкаў. Ды і горшае месца для “загараднай кавярні”, ніж лапік на ростанях дзвюх магістраляў са звышнасычаным трафікам, варта яшчэ пашукаць. Зважаючы хаця б на аспект чыста экалагічны, а не маральны — хаця ён у дадзеным выпадку, вядома, куды важнейшы.